
Άνιση η ανάκαμψη της απασχόλησης στην Ευρώπη

Μέχρι το 2025 προβλέπονται σημαντικές διαφορές στην προσφορά και ζήτηση δεξιοτήτων μεταξύ κρατών μελών

Το 2020 η απασχόληση στην ΕΕ εκτιμάται ότι θα ξεπεράσει τα προ της κρίσης του 2008 επίπεδα. Άλλωστε, σύμφωνα με τις προγνώσεις του Cedefop σχετικά με την προσφορά και τη ζήτηση δεξιοτήτων (πλαίσιο), η ανοδική αυτή τάση αυτή αναμένεται να συνεχιστεί έως το 2025 (διάγραμμα 1). Εν τω μεταξύ, προβλέπεται μεν μικρή συρρίκνωση και γήρανση του εργατικού δυναμικού της ΕΕ, το οποίο όμως θα είναι πιο εξειδικευμένο, με τους μικρότερους σε ηλικία εργαζόμενους να είναι οι πλέον καταρτισμένοι στα χρονικά της ΕΕ. 



Διάγραμμα 1.	Παρελθούσες και μελλοντικές προοπτικές απασχόλησης, ΕΕ (εκατομμύρια)

[image: f1]
Πηγή:	Προγνώσεις του Cedefop για τις δεξιότητες (2015).

Η ζήτηση και η προσφορά δεξιοτήτων κατά την επόμενη δεκαετία θα επηρεαστούν σημαντικά από τους ρυθμούς οικονομικής ανάπτυξης (ΑΕΠ), τις επιπτώσεις της οικονομικής κρίσης του 2008 και τις δημογραφικές αλλαγές. Δεδομένων των ενίοτε μεγάλων αποκλίσεων μεταξύ των κρατών μελών, οι προβλέψεις ως προς τον αριθμό των νέων θέσεων εργασίας αναδεικνύουν μεγάλες διαφορές μεταξύ χωρών, κλάδων και ζητούμενων επαγγελματικών δεξιοτήτων.


Πλαίσιο. Σενάριο πρόγνωσης του Cedefop σχετικά με την προσφορά και ζήτηση δεξιοτήτων


Οι προγνώσεις του Cedefop σχετικά με την προσφορά και ζήτηση δεξιοτήτων λαμβάνουν υπόψη τις παγκόσμιες οικονομικές εξελίξεις μέχρι τον Οκτώβριο του 2014. Παρά τις μεγάλες διαφορές μεταξύ των χωρών, στις προγνώσεις γίνεται η γενική παραδοχή ότι η μέτρια οικονομική ανάκαμψη θα αυξήσει σταδιακά την εμπιστοσύνη στην ΕΕ με αποτέλεσμα την τόνωση των επενδύσεων, της καταναλωτικής δαπάνης και των εξαγωγών. Ο πληθωρισμός παραμένει εντός στόχων και τα επιτόκια διατηρούνται χαμηλά, ενώ τα μεγαλύτερα φορολογικά έσοδα βοηθούν τις κυβερνήσεις να μειώσουν το δημόσιο χρέος.

Οι παραδοχές βασίζονται στο τελευταίο σενάριο της Ευρωπαϊκής Στατιστικής Υπηρεσίας (Eurostat) για την εξέλιξη του πληθυσμού της ΕΕ (Europop 2013, δημοσιεύθηκε την άνοιξη του 2014) και στη βραχυπρόθεσμη μακροοικονομική πρόγνωση της Ευρωπαϊκής Επιτροπής (Νοέμβριος 2014).

Οι τελευταίες προγνώσεις του Cedefop σχετικά με τη ζήτηση και την προσφορά δεξιοτήτων καλύπτουν τα 28 κράτη μέλη και την Ισλανδία, τη Νορβηγία και την Ελβετία με χρονικό ορίζοντα το 2025. Τα αποτελέσματα εξετάζονται από εθνικούς εμπειρογνώμονες υπό το πρίσμα βασικών παραδοχών και μεθοδολογικών εξελίξεων και επικαιροποιούνται σε τακτική βάση.

Στο πλαίσιο των προγνώσεων του Cedefop χρησιμοποιούνται για όλες τις χώρες εναρμονισμένα δεδομένα και μέθοδοι ώστε να είναι εφικτές συγκρίσεις σε διακρατικό επίπεδο. Οι προγνώσεις του Cedefop δεν υποκαθιστούν τις εθνικές προγνώσεις. Τα συνολικά δεδομένα για την απασχόληση αντιστοιχούν στα δεδομένα που αναφέρονται στις εθνικές μετρήσεις. Ως δεξιότητες ορίζεται το ανώτερο επίπεδο προσόντων που μπορεί να έχει ένα πρόσωπο, βάσει των ακόλουθων τριών γενικών κατηγοριών: προσόντα χαμηλού επιπέδου (επίπεδα 1 και 2, σύμφωνα με την ταξινόμηση ISCED του 1997), προσόντα μεσαίου επιπέδου (επίπεδα 3 και 4, σύμφωνα με την ταξινόμηση ISCED του 1997) και προσόντα υψηλού επιπέδου (επίπεδα 5 και 6, σύμφωνα με την ταξινόμηση ISCED του 1997).

Προγνώσεις για κάθε κράτος μέλος και πρόσβαση στη βάση δεδομένων προγνώσεων παρέχονται στη διεύθυνση: http://www.cedefop.europa.eu/en/events-and-projects/projects/forecasting-skill-demand-and-supply/skills-forecasts-main-results

Οι τακτικές προγνώσεις του Cedefop σχετικά με την προσφορά και τη ζήτηση δεξιοτήτων εντάσσονται στο πλαίσιο της πρωτοβουλίας της Ευρωπαϊκής Επιτροπής «Νέες δεξιότητες για νέες θέσεις εργασίας», σύμφωνα με τα συμπεράσματα του Συμβουλίου του Ιουνίου 2010. http://www.consilium.europa.eu/uedocs/cms_Data/docs/pressdata/en/lsa/114962.pdf




Προβλέψεις για την απασχόληση

Το ΑΕΠ της ΕΕ άρχισε να ανακάμπτει το 2010 και, σύμφωνα με τις προβλέψεις της Ευρωπαϊκής Επιτροπής, αναμένεται να αυξηθεί, αγγίζοντας ποσοστό 1,7% περίπου το 2015 και 2,1 % το 2016. Η ανεργία στην ΕΕ παρέμεινε σε υψηλά επίπεδα: το 2013 κυμαινόταν γύρω στο 11%, σε σύγκριση με 8% το 2007. Πίσω όμως από τους μέσους όρους της ΕΕ κρύβονται μεγάλες αποκλίσεις. Για παράδειγμα, το 2013 η ανεργία ήταν 4,9% στην Αυστρία και 5,5% στη Γερμανία, αλλά 26,4% στην Ισπανία και 27,5% στην Ελλάδα.

Ανομοιόμορφη είναι και η αύξηση των επιπέδων απασχόλησης στην ΕΕ. Στο Βέλγιο, στη Γερμανία, στη Γαλλία, στην Αυστρία, στη Φινλανδία, στη Σουηδία και στο Ηνωμένο Βασίλειο, η απασχόληση έχει ήδη υπερβεί τα προ της κρίσης του 2008 επίπεδα. Σε χώρες όπως η Ιταλία, οι Κάτω Χώρες και η Σλοβακία, η απασχόληση προβλέπεται να επανέλθει στα προ της κρίσης επίπεδα μέχρι το 2020, σε αντίθεση με την Τσεχική Δημοκρατία, την Ελλάδα, την Ισπανία, την Πορτογαλία, την Ουγγαρία, τη Ρουμανία και τη Σλοβενία, όπου κάτι τέτοιο δεν προβλέπεται να συμβεί πριν από το 2025.

Κατά την επομένη διετία εκτιμάται ότι σε χώρες όπως η Πολωνία, η Σλοβακία, η Σουηδία και το Ηνωμένο Βασίλειο, το ΑΕΠ θα σημειώσει άνοδο της τάξης του 2,5% ή και μεγαλύτερη. Όμως οι τάσεις της απασχόλησης δεν επηρεάζονται μόνο από την αύξηση του ΑΕΠ. Αυτή είναι η περίπτωση της Εσθονίας, της Λετονίας και της Λιθουανίας όπου, παρά τον αναμενόμενο κατ' ελάχιστον ετήσιο ρυθμό ανάπτυξης της τάξης του 3%, έως το 2016, η απασχόληση δεν θα ξεπεράσει τα προ της κρίσης επίπεδα, εξαιτίας της μειωμένης προσφοράς εργατικού δυναμικού. Στη Γερμανία, παρά τις προβλέψεις για ρυθμό οικονομικής ανάπτυξης μεταξύ 1% και 2%, αναμένεται πτώση στα επίπεδα απασχόλησης, τα οποία αυτή τη στιγμή βρίσκονται στο απόγειό τους. Μικρή ώθηση στην απασχόληση αναμένεται να δώσει η οικονομική ανάπτυξη του 3% στη Μάλτα, η οποία απεδείχθη σχετικά ανθεκτική στην οικονομική κρίση, καθώς μετά το 2008 τα ποσοστά απασχόλησης αυξήθηκαν και παρέμειναν υψηλά. Ομοίως στην Πολωνία, οι νέες θέσεις εργασίας που αναμένεται να δημιουργηθούν χάρη στην αύξηση του ΑΕΠ εκτιμάται ότι θα είναι περιορισμένες.



Τάσεις ανά κλάδο

Οι περισσότερες νέες θέσεις εργασίας που αναμένεται να δημιουργηθούν μέχρι το 2025 στο σύνολο της ΕΕ θα αφορούν τον επιχειρηματικό κλάδο και άλλες υπηρεσίες, τους τομείς της διανομής και των μεταφορών, καθώς και υπηρεσίες εκτός αγοράς (κυρίως στον δημόσιο τομέα) (διάγραμμα 2). Η απώλεια θέσεων εργασίας θα συνεχιστεί στον πρωτογενή τομέα. Η απασχόληση στον κατασκευαστικό κλάδο, η οποία κατέγραψε τις μεγαλύτερες απώλειες θέσεων εργασίας κατά την περίοδο 2008-2013, αναμένεται να σταθεροποιηθεί σε γενικές γραμμές μέχρι το 2025.

Μεγάλες αποκλίσεις παρουσιάζουν οι τάσεις της απασχόλησης και εντός του ίδιου κλάδου. Στον πρωτογενή τομέα αναμένεται να συνεχιστεί η μείωση των θέσεων εργασίας στα αγροτικά επαγγέλματα, παράλληλα με μια πιθανή αύξησή τους στους τομείς της παραγωγής και διανομής ενέργειας. Στον κλάδο της μεταποίησης, αν και η συνολική τάση αναμένεται να είναι πτωτική, προβλέπεται αύξηση θέσεων εργασίας στους τομείς της παραγωγής οπτικού και ηλεκτρονικού εξοπλισμού και μηχανοκίνητων οχημάτων. Όσον αφορά τις υπηρεσίες εκτός αγοράς, αναμένεται πτώση των θέσεων εργασίας στη δημόσια διοίκηση. Όμως στους τομείς της εκπαίδευσης, της υγείας και της κοινωνικής πρόνοιας η τάση είναι ανοδική. 


Διάγραμμα 2. Τάσεις απασχόλησης ανά κλάδο, μέσος ετήσιος ρυθμός ανάπτυξης 2003-25, ΕΕ (%)

Πηγή: Προγνώσεις του Cedefop για τις δεξιότητες (2015).

Στις περισσότερες χώρες, η ανάκαμψη αναμένεται να σημειωθεί αρχικά στον επιχειρηματικό τομέα και σε άλλες υπηρεσίες. Εξαίρεση αποτελούν η Ισπανία, η Κύπρος, οι Κάτω Χώρες, η Πολωνία και η Ρουμανία, όπου οι περισσότερες νέες θέσεις εργασίας εκτιμάται ότι θα δημιουργηθούν στους τομείς της διανομής και των μεταφορών, καθώς και η Ελλάδα και η Ιρλανδία, όπου ο τομέας των κατασκευών αναμένεται να έχει το προβάδισμα. Οι θέσεις εργασίας εκτός του ιδιωτικού τομέα αναμένεται να αυξηθούν ή να παραμείνουν σε γενικές γραμμές σταθερές σε όλες τις χώρες της ΕΕ, εκτός από την Ισπανία και την Πορτογαλία.

Ανάκαμψη της απασχόλησης αναμένεται στον κατασκευαστικό κλάδο σε χώρες όπως η Δανία, η Ιρλανδία, η Γαλλία, η Κροατία, οι Κάτω Χώρες, η Πορτογαλία, η Φινλανδία και η Σουηδία. Αντιθέτως, σε χώρες όπως το Βέλγιο, η Γερμανία και η Αυστρία, κατά την επόμενη δεκαετία προβλέπεται μείωση των νέων θέσεων εργασίας που δημιουργήθηκαν στον κατασκευαστικό κλάδο κατά την περίοδο 2008-2013. Μικρές αυξήσεις των θέσεων εργασίας προβλέπονται τόσο στον τομέα της μεταποίησης σε Ιρλανδία, Κύπρο, Λετονία, Πολωνία, Σλοβακία και Φινλανδία, όσο και στον πρωτογενή τομέα σε Γαλλία, Λιθουανία, Μάλτα και Κάτω Χώρες.



Προοπτικές επαγγελμάτων και επαγγελματικών προσόντων 

Οι προγνώσεις του Cedefop παρέχουν στοιχεία σχετικά με τις επαγγελματικές προοπτικές με χρονικό ορίζοντα το 2025. Οι συνολικές επαγγελματικές ευκαιρίες προκύπτουν αφενός από ζήτηση λόγω επέκτασης, δηλαδή, της δημιουργίας νέων θέσεων εργασίας και, αφετέρου, από ζήτηση λόγω αντικατάστασης ατόμων που είτε αλλάζουν εργοδότη είτε αποχωρούν από την αγορά εργασίας, για παράδειγμα λόγω συνταξιοδότησης. Συχνά, η ζήτηση λόγω αντικατάστασης δημιουργεί περισσότερες επαγγελματικές ευκαιρίες από ό,τι η ζήτηση λόγω επέκτασης, όπερ σημαίνει ότι, ακόμη και εάν τα συνολικά επίπεδα απασχόλησης μειωθούν, εξακολουθούν να υπάρχουν επαγγελματικές προοπτικές. Σύμφωνα με εκτιμήσεις, οι θέσεις που θα προκύψουν σε ολόκληρη την ΕΕ μέχρι το 2025 λόγω της ζήτησης λόγω αντικατάστασης αναμένεται να είναι εννέα φορές περισσότερες από τις θέσεις που θα προκύψουν για την κάλυψη της ζήτησης λόγω επέκτασης.

Μέχρι το 2025, οι περισσότερες επαγγελματικές ευκαιρίες στην ΕΕ (περίπου 24%) εκτιμάται ότι θα αφορούν επαγγελματίες (υψηλόβαθμες θέσεις στους τομείς των θετικών επιστημών, των μηχανικών, της υγείας, των επιχειρήσεων και της εκπαίδευσης (διάγραμμα 3). Ακολουθούν οι τομείς των υπηρεσιών και των πωλήσεων με 16% και με 13% οι τεχνικοί και οι ασκούντες συναφή επαγγέλματα (επαγγέλματα συναφή με την εφαρμογή εννοιών, διαδικασιών και κανονισμών στους τομείς της μηχανικής, της υγείας, των επιχειρήσεων και της δημόσιας διοίκησης), καθώς και οι ανειδίκευτοι εργάτες, χειρωνάκτες και μικροεπαγγελματίες (επαγγέλματα χαμηλής ή μηδενικής ειδίκευσης).



Διάγραμμα 3.	Κατανομή των συνολικών επαγγελματικών ευκαιριών ανά επάγγελμα, 2013-25, ΕΕ (%)

Πηγή: 	Προγνώσεις του Cedefop για τις δεξιότητες (2015).

Οι προσφερόμενες θέσεις εργασίας διαφέρουν πολύ από χώρα σε χώρα. Μέχρι το 2025, άνω του 44% των επαγγελματικών ευκαιριών στο Λουξεμβούργο και το 34% των επαγγελματικών ευκαιριών στη Δανία και στην Πολωνία εκτιμάται ότι θα αφορούν επαγγελματίες. Στην Ισπανία και στη Σουηδία, το 26% περίπου των επαγγελματικών ευκαιριών αναμένεται ότι θα απευθύνονται σε υπαλλήλους γραφείου.

Στη Μάλτα και στην Αυστρία αναμένεται ότι από το 20% των νέων επαγγελματικών ευκαιριών θα επωφεληθούν οι απασχολούμενοι στην παροχή υπηρεσιών και οι πωλητές. Παρόμοια ποσοστά επαγγελματικών ευκαιριών προβλέπονται για τους ανειδίκευτους εργάτες, τους χειρωνάκτες και τους μικροεπαγγελματίες στη Βουλγαρία και στην Κύπρο, τους τεχνικούς και τα συναφή επαγγέλματα στην Τσεχική Δημοκρατία και τη Σλοβακία, τους επαγγελματίες στην Ιρλανδία και τα ανώτερα διευθυντικά στελέχη (περιλαμβανομένων των γενικών διευθυντών, των ανώτερων διοικητικών στελεχών και των μελών των νομοθετικών σωμάτων) στο Ηνωμένο Βασίλειο. 

Αν και ο πρωτογενής τομέας στην ΕΕ αναμένεται να απασχολήσει στο μέλλον λιγότερα άτομα, εξαιτίας της υψηλής ζήτησης λόγω αντικατάστασης, προβλέπεται ότι το 47% των επαγγελματικών ευκαιριών στη Ρουμανία, το 26% στην Πορτογαλία και το 19% στην Ελλάδα θα αφορούν ειδικευμένους γεωργούς, κτηνοτρόφους και αλιείς. Για την επόμενη δεκαετία προβλέπεται ότι το ποσοστό των επαγγελματικών ευκαιριών που θα αφορούν χειριστές βιομηχανικών εγκαταστάσεων, μηχανημάτων και εξοπλισμού θα ανέρχεται σε περίπου 10% στην Πολωνία, σε 9% στην Εσθονία και σε 8% στην Ουγγαρία, σε σύγκριση με 4% στην ΕΕ. Το ποσοστό των επαγγελματικών ευκαιριών που προβλέπεται όσον αφορά τους τεχνίτες και τους ασκούντες συναφή επαγγέλματα στην Εσθονία, τη Λετονία και τη Λιθουανία ανέρχεται σε περίπου 12%, έναντι πρόβλεψης 5% για την ΕΕ.

Από σήμερα μέχρι το 2025 οι περισσότερες επαγγελματικές ευκαιρίες στην ΕΕ αναμένεται ότι θα συνοδεύονται από απαιτήσεις για επαγγελματικά προσόντα υψηλού επιπέδου (διάγραμμα 4). Λόγω της υψηλής ζήτησης λόγω αντικατάστασης, πολλές επαγγελματικές ευκαιρίες θα συνοδεύονται από απαιτήσεις για επαγγελματικά προσόντα μεσαίου επιπέδου, οι περισσότεροι δε Ευρωπαίοι αναμένεται ότι θα απασχολούνται σε θέσεις μεσαίων απαιτήσεων. 



Διάγραμμα 4.	Συνολικές επαγγελματικές ευκαιρίες ανά επίπεδο προσόντων, 2013-25, ΕΕ (εκατομμύρια)

Πηγή: 	Προγνώσεις του Cedefop για τις δεξιότητες (2015).

Μέχρι το 2025, οι μισές τουλάχιστον επαγγελματικές ευκαιρίες σε χώρες όπως το Βέλγιο, η Δανία, η Τσεχική Δημοκρατία, η Γαλλία, η Λετονία, το Λουξεμβούργο, η Μάλτα, οι Κάτω Χώρες, η Πολωνία, η Σλοβενία, η Σλοβακία και η Σουηδία αναμένεται ότι θα συνοδεύονται από απαιτήσεις για επαγγελματικά προσόντα υψηλού επιπέδου. Σε χώρες με υψηλή ζήτηση για αντικατάσταση, όπως η Βουλγαρία, η Γερμανία, η Εσθονία, η Λετονία και η Ουγγαρία, εκτιμάται ότι για τις μισές σχεδόν επαγγελματικές ευκαιρίες απαιτούνται επαγγελματικά προσόντα μεσαίου επιπέδου. 

Στην Ελλάδα και στην Ισπανία οι περισσότερες επαγγελματικές ευκαιρίες θα συνοδεύονται από απαιτήσεις για επαγγελματικά προσόντα υψηλού επιπέδου, όμως και στις δύο χώρες πολλές επαγγελματικές ευκαιρίες θα συνοδεύονται από απαιτήσεις για επαγγελματικά προσόντα χαμηλού επιπέδου (30% και 25% αντιστοίχως). Στην Πορτογαλία και στη Ρουμανία, λόγω της υψηλής ζήτησης για αντικατάσταση, για το 40% των επαγγελματικών ευκαιριών θα απαιτούνται επαγγελματικά προσόντα χαμηλού επιπέδου.



Τάσεις στο εργατικό δυναμικό

Οι μελλοντικές τάσεις όσον αφορά την προσφορά εργατικού δυναμικού εξαρτώνται ως επί το πλείστον από τις δημογραφικές εξελίξεις και το μέγεθος του ενεργού πληθυσμού (στις προγνώσεις ως ενεργός πληθυσμός νοούνται τα άτομα ηλικίας 15 ετών και άνω), από τη συμμετοχή στο εργατικό δυναμικό (άτομα σε ηλικία εργασίας τα οποία είτε εργάζονται είτε αναζητούν συστηματικά εργασία) και από την ταχύτητα με την οποία τα άτομα αποκτούν τυπικά προσόντα. 

Σύμφωνα με το τελευταίο πιθανό σενάριο της Ευρωπαϊκής Στατιστικής Υπηρεσίας (Eurostat) για την εξέλιξη του πληθυσμού της ΕΕ (Europop 2013), η συμμετοχή στην αγορά εργασίας της ΕΕ αναμένεται να μειωθεί από 56,9% (2013) σε 55,5% μέχρι το 2025. Μόνο στη Δανία, την Κροατία, τη Λετονία και τη Ρουμανία αναμένεται ανοδική τάση, ενώ στην Τσεχική Δημοκρατία, στη Δανία, στη Γερμανία, στην Εσθονία, στη Λιθουανία, στη Λετονία, στις Κάτω Χώρες, στην Αυστρία, στην Πορτογαλία, στη Ρουμανία, στη Σλοβακία, στη Φινλανδία και στη Σουηδία η συμμετοχή αναμένεται να παραμείνει σταθερή στα επίπεδα του μέσου όρου της ΕΕ ή πάνω από αυτά.

Ο ενεργός πληθυσμός της Ευρώπης μεγαλώνει σε ηλικία (διάγραμμα 5). Η γήρανση αφορά κυρίως τους εργαζόμενους ηλικίας άνω των 55 ετών και είναι ιδιαίτερα έντονη στη Γερμανία, την Εσθονία, την Ελλάδα, την Ισπανία, τη Λετονία, τη Λιθουανία, την Πορτογαλία και τη Σλοβενία.



Διάγραμμα 5.	Αλλαγές στον ενεργό πληθυσμό και το εργατικό δυναμικό ανά ηλικιακή κατηγορία, 2013-25, ΕΕ (εκατομμύρια)

Πηγή: 	Προγνώσεις του Cedefop για τις δεξιότητες (2015).

Παρά τη γήρανση και την ελαφρά συρρίκνωσή του, το εργατικό δυναμικό της Ευρώπης αποκτά ολοένα περισσότερα προσόντα (διάγραμμα 6). 

Το ποσοστό του εργατικού δυναμικού με προσόντα υψηλού επιπέδου αναμένεται να αυξηθεί σε περίπου 38% το 2025, σε σύγκριση με 31,2% το 2013. Ελαφρά αύξηση αναμένεται και στο ποσοστό του εργατικού δυναμικού με προσόντα μεσαίου επιπέδου, από 47,3% το 2013 σε περίπου 48% το 2025. Το ποσοστό του εργατικού δυναμικού με προσόντα χαμηλού επιπέδου αναμένεται μέχρι το 2025 να μειωθεί από 21,5% (2013) σε επίπεδα κάτω του 14%. 

Το ποσοστό του εργατικού δυναμικού με προσόντα υψηλού επιπέδου αναμένεται να αυξηθεί σε όλες τις χώρες, εκτός από τη Φινλανδία, όπου εκτιμάται ότι θα μειωθεί από 39,2% (2013) σε περίπου 37% το 2025, ενώ στη Γερμανία και το Ηνωμένο Βασίλειο όπου προβλέπεται ότι θα παραμείνει εν γένει σταθερό (27% και 49% αντιστοίχως). Το ποσοστό του εργατικού δυναμικού με προσόντα μεσαίου επιπέδου αναμένεται επίσης να μειωθεί σε όλα τα κράτη μέλη, εκτός από την Εσθονία όπου προβλέπεται αύξηση από 10,9% το 2013 σε περίπου 13% το 2025 και πιθανώς τη Ρουμανία, όπου ενδέχεται να αυξηθεί ελαφρώς από 22% το 2013 σε περίπου 23% το 2025. 


Διάγραμμα 6. Τάσεις στο εργατικό δυναμικό ανά επίπεδο προσόντων, 2013-25, ΕΕ (εκατομμύρια)

Πηγή: Προγνώσεις του Cedefop για τις δεξιότητες (2015).

Σύμφωνα με τις προγνώσεις του Cedefop, μέχρι το 2020 το 46% του εργατικού δυναμικού ηλικίας 30 έως 34 ετών θα έχει προσόντα υψηλού επιπέδου υπερβαίνοντας τον στόχο του 40% που είχε τεθεί για το 2020. Τον στόχο αυτό αναμένεται να επιτύχουν ή να προσεγγίσουν όλα τα κράτη μέλη. Το 2013, το 11,9% των νέων στην ΕΕ αποχώρησε από το σύστημα εκπαίδευσης και κατάρτισης με προσόντα χαμηλού επιπέδου. Ο στόχος είναι να μειωθεί το ποσοστό αυτό σε επίπεδα κάτω από 10% μέχρι το 2020 και έχει ήδη επιτευχθεί από 18 κράτη μέλη.

Οι διαφορές στις τάσεις προσφοράς και ζήτησης δεξιοτήτων είναι ενδεικτικές των σύνθετων προκλήσεων που αντιμετωπίζουν τα συστήματα επαγγελματικής εκπαίδευσης και κατάρτισης στις διάφορες χώρες και κλάδους οικονομικής δραστηριότητας. Σκοπός των προγνώσεων είναι να τροφοδοτήσουν με νέα στοιχεία τον διάλογο σχετικά με το τι προσαρμογές απαιτούνται στον τομέα της επαγγελματικής εκπαίδευσης και κατάρτισης σε ευρωπαϊκό και εθνικό επίπεδο ώστε το εργατικό δυναμικό της Ευρώπης να αξιοποιήσει τις ευκαιρίες που διανοίγονται με την οικονομική ανάκαμψη.

Τα ενημερωτικά σημειώματα εκδίδονται στα αγγλικά, γαλλικά, γερμανικά, ελληνικά, ισπανικά, ιταλικά, πολωνικά, πορτογαλικά και στη γλώσσα της εκάστοτε χώρας που αναλαμβάνει την προεδρία της Ευρωπαϊκής Ένωσης. Για να τα λαμβάνετε σε τακτική βάση, γίνετε συνδρομητές μέσω της ακόλουθης διεύθυνση ηλεκτρονικού ταχυδρομείου: http://www.cedefop.europa.eu/user/register

